Objava zahtjeva za izmjenu specifikacije proizvoda za naziv u sektoru vina iz članka 105. Uredbe (EU) br. 1308/2013 Europskog parlamenta i Vijeća

(2020/C 196/09)

Ova je objava temelj za podnošenje prigovora na zahtjev u skladu s člankom 98. Uredbe (EU) br. 1308/2013 Europskog parlamenta i Vijeća (1) u roku od dva mjeseca od datuma ove objave.

ZAHTJEV ZA IZMJENU SPECIFIKACIJE PROIZVODA

„RIBEIRO”

PDO-ES-A1123-AM03

Datum podnošenja zahtjeva: 17.8.2017.

1. Pravila koja se primjenjuju na izmjenu

Članak 105. Uredbe (EU) br. 1308/2013 – izmjena koja nije manja

2. Opis i razlozi za izmjenu

2.1. Uvođenje nove kategorije proizvoda od vinove loze (kvalitetna pjenušava vina)

Opis i razlozi

Dodana je nova kategorija vina: kvalitetno pjenušavo vino (Uredba (EU) br. 1308/2013, Prilog VII., dio II., kategorija 5.).

Zbog te promjene potrebno je izmijeniti odjeljak 2. specifikacije i odjeljak 2.3. jedinstvenog dokumenta. Osim toga, ta promjena neizravno utječe na odjeljke 3., 7. i 8.b.2. specifikacije. U jedinstvenom dokumentu utječe na sljedeće odjeljke: 4. (Opis vina), 5.a (Posebni enološki postupci), 8. (Povezanost) i 9. (Dodatne odredbe o označivanju).

Ta se vina moraju proizvoditi tradicionalnom metodom, isključivo od bijelog ili crnog grožđa utvrđenih glavnih sorti, tj. autohtonih sorti koje vinu daju specifičniji karakter.

Promjena je uvedena zbog tradicije proizvodnje tih vina na tom području, ali i visoke kvalitete pjenušavih vina koja se trenutačno proizvode. Pjenušava vina počela su se proizvoditi u Ribeiru 1920-ih godina i mnogi su proizvođači nastavili tu tradiciju do kraja dvadesetog stoljeća. S vremenom se ta praksa uvelike smanjila. Proizvodnja je postala ograničena i povremena, a proizvedene su boce uglavnom imale simboličnu vrijednost ili su služile kao darovi ili znakovi pažnje za važne posjetitelje. No posljednjih je godina ta proizvodnja ponovno oživjela. To je rezultat pozitivnih prijašnjih iskustava i sve zahtjevnijeg potrošačkog tržišta, koje je zainteresirano za nova iskustva i spremno je platiti ekskluzivan i relativno skup proizvod. Prijašnja su iskustva pokazala da se od glavnih sorti grožđa ove oznake izvornosti, ako se prerađuju tradicionalnom metodom za pjenušava vina, proizvode visokokvalitetna vina.

2.2. Izmjena opisa vina

Opis i razlozi

U novoj se specifikaciji unutar kategorije 1. (vino) navode razlike koje se temelje na sortama koje se upotrebljavaju u proizvodnji. To znači da će se termin „Castes” upotrebljavati za bijela i crna vina koja se proizvode isključivo od određenih sorti grožđa koje se smatraju glavnim sortama. Sve su te sorte autohtone i iznimno su dobro prilagođene prirodnim uvjetima te regije. To su: Caiño tinto, Caiño bravo, Caiño longo, Ferrón, Sousón, Mencía, Brancellao, Treixadura, Torrontés, Godello, Lado, Caiño blanco, Loureira i Albariño. Slično tomu, crna i bijela vina koja su dozrijevala u drvenim bačvama bit će stavljena na tržište s oznakom „Barrica”.

Stoga je potrebno izmijeniti opis analitičkih i organoleptičkih svojstava kako bi se uvrstila svojstva po kojima se vina označena prethodno navedenim terminima razlikuju od drugih vina.

Ta promjena prema tomu uglavnom utječe na odjeljak 2. specifikacije i odjeljak 2.4. (Opis vina) jedinstvenog dokumenta. Osim toga, ona neizravno utječe na odjeljke 3., 7. i 8.b.2. specifikacije i na odjeljke 5.a (Posebni enološki postupci) i 9. (Dodatne odredbe o označivanju) jedinstvenog dokumenta.

Ta je promjena opravdana potrebom da se potrošačima pruže informacije koje im omogućavaju donošenje boljih odluka pri kupnji. Informacije će im pomoći da prepoznaju vina s posebnim svojstvima, koja proizlaze iz upotrebe sorti grožđa koje su najbolje prilagođene tom području, kao u slučaju vina Ribeiro Castes, ili dozrijevanja vina u drvenim bačvama, što je tipično za vina Ribeiro Barrica.

Uvedena je mala izmjena i u opis organoleptičkih svojstava te se sada umjesto opisa ugode koju vina stvaraju upotrebljavaju objektivniji deskriptori. To se odnosi na analitičke vrijednosti bijelih i crnih vina koja nisu označena oznakama „Castes” i „Barrica”, kao i na vina koja su označena oznakom „Ribeiro Tostado”. Najmanja alkoholna jakost (ukupna i stvarna) povišena je i za bijela i za crna vina. Najveći ukupni sadržaj kiselosti povećan je za bijela vina, dok je za crna smanjen najmanji ukupni sadržaj kiselosti. Ukupna prirodna alkoholna jakost i najmanji ukupni sadržaj šećera povećani su za „Ribeiro Tostado”.

Promjene navedene u prethodnom odlomku odnose se samo na odjeljak 2. specifikacije i odjeljak 4. (Opis vina) jedinstvenog dokumenta. Njihovo je uvođenje opravdano podacima dobivenima tijekom kušanja i analitičkih ispitivanja koja su provedena posljednjih godina.

2.3. Promjene u postupcima proizvodnje vina (prakse uzgoja): gustoća sadnje

Opis i razlozi

Odjeljak 3.a specifikacije i odjeljak 5.a (Prakse uzgoja) jedinstvenog dokumenta izmijenjeni su.

Utvrđena je najmanja gustoća sadnje od 3 000 trsova po hektaru. Time se zamjenjuje odredba u sadašnjoj specifikaciji kojom se utvrđuje najveća gustoća sadnje od 7 000 trsova po hektaru.

Ta je promjena uvedena zbog postojeće tradicije gusto zasađenih vinograda na tom vinogradarskom području. Propisima iz 1976. utvrđena je prethodno navedena gornja granica od 7 000 trsova po hektaru, koja nije postojala u prethodnim propisima iz 1957. Promjena je uvedena 1976. zato što se smatralo da je korisno utvrditi gornju granicu radi poboljšanja kvalitete vina, ali i lakše mehanizacije u vinogradima.

Sada se zna da, uz odgovarajuće praćenje kapaciteta proizvodnje vina, razine gustoće iznad 7 000 trsova po hektaru mogu rezultirati visokokvalitetnim vinima. Nova specifikacija uključuje znatno smanjenje prinosa vina po hektaru, što znači da ta izmjena neće ugroziti kvalitetu vina.

2.4. Promjene u postupcima proizvodnje vina (prakse uzgoja): detaljnija regulacija sustava uzgoja i rezidbe

Opis i razlozi

Odjeljak 3.a specifikacije i odjeljak 5.a (Prakse uzgoja) jedinstvenog dokumenta izmijenjeni su.

Uvršten je detaljniji opis dopuštenih sustava uzgoja i rezidbe. Točnije, primjenjivat će se rezidba u obliku kordonca, račvasta (gobelet) rezidba i rezidba Guyot. Za uzgoj će se upotrebljavati nasloni ili kolci. U sadašnjem je tekstu navedeno samo da će se „[rezidba] provoditi na reznike ili lucnjeve ili ostavljanjem odgovarajućeg broja reznika, a od uzgojnih oblika primjenjivat će se uzgoj na žicama ili račvasti uzgojni oblik”.

Ta je izmjena potrebna jer je sadašnji tekst specifikacije veoma nejasan i neprecizan te bi mogao rezultirati vrlo različitim načinima rezidbe. Cilj je uvrstiti samo one načine koji se doista primjenjuju, bez obzira na to jesu li prisutni već godinama ili su uvedeni tek nedavno.

Rezidba u obliku kordonca uvrštena je unatoč tomu što to nije tradicionalna metoda za oznaku izvornosti „Ribeiro”. Uvedena je zbog različitih razloga koji su navedeni u nastavku. Jednostavno se primjenjuje. Distribucija mladica i listova povoljna je za grožđe. Osim toga, omogućava praćenje prinosâ proizvodnje, a dobiveno je grožđe visokokvalitetno. Zato je odlučeno da se taj sustav rezidbe može uvrstiti među dopuštene sustave za ovu oznaku izvornosti.

Od svih zabilježenih metoda u Ribeiru najdulje se primjenjuje račvasta rezidba, koja se i danas upotrebljava u nekim vinogradima. Podrazumijeva ostavljanje odgovarajućeg broja reznika i pokojeg lucnja. Kordonci i debla manje zrelih trsova podupiru se kolcima. Osim toga, kada su se u vinograde tek uvodili sustavi uzgoja sa žicom, počeo se primjenjivati i sustav Guyot. Sada se izričito spominje u novoj specifikaciji.

2.5. Promjene u postupcima proizvodnje vina: najveći prinosi

Opis i razlozi

Prinos pri ekstrakciji u proizvodnji vina i pjenušavog vina povećan je sa sadašnje stope od 70 litara na 100 kg grožđa na 74 litre, odnosno 72 litre u slučaju vina Ribeiro Castes, Ribeiro Barrica i Ribeiro Espumoso. S druge strane, prinos proizvodnje grožđa po hektaru smanjen je sa sadašnje stope od 30 000 kg po hektaru na 13 000 kg u slučaju grožđa koje se upotrebljava za proizvodnju bijelih vina Ribeiro Castes, Ribeiro Barrica i Ribeiro Espumoso. U slučaju grožđa koje se upotrebljava za proizvodnju crnih verzija tih vina prinos sada iznosi 12 000 kg po hektaru. Za sva druga vina prinos proizvodnje grožđa utvrđen je na 19 000 kg po hektaru. Prinosi proizvodnje grožđa za Ribeiro Tostado ostali su isti i iznose 12 000 kg po hektaru.

Zbog tih se izmjena općenito znatno smanjila proizvodnja vina po hektaru, sa sadašnje stope od 210 hektolitara po hektaru na 86,40–140,60 hektolitara po hektaru ovisno o vrsti vina. Prinos pri ekstrakciji vrste Ribeiro Tostado od 40 litara na 100 kg ubranog grožđa ostao je isti.

Te promjene utječu na odjeljke 3.b, 5. i 8.b.1. specifikacije te na odjeljke 5.a (Posebni enološki postupci) i 5.b (Najveći prinosi) jedinstvenog dokumenta.

Prinosi pri ekstrakciji povećali su se zbog toga što se modernom tehnologijom koja se primjenjuje u proizvodnji omogućavaju veći prinosi pri ekstrakciji bez ugrožavanja kvalitete vina.

U sadašnjoj je specifikaciji navedeno da prinos grožđa po hektaru iznosi 30 000 kg. Taj je prinos utvrđen propisima za ovu oznaku izvornosti koji su odobreni 1976. No tako visoki prinos pripada drugačijem vremenu i drugačijem pristupu vinogradarstvu koji se više ne primjenjuje. Kvaliteta je danas mnogo važnija od kvantitete. Znatnim smanjenjem prinosa stoga se nastoji postići veća kvaliteta sirovina, a time i vina koja su obuhvaćena oznakom izvornosti.

2.6. Promjene u postupcima proizvodnje vina: definicija posebnih enoloških postupaka za pjenušava vina i za vina Ribeiro Castes, Ribeiro Barrica i Ribeiro Tostado

Opis i razlozi

Izmijenjeni su odjeljci 3.b, 3.c i 3.d specifikacije i odjeljak 5.a jedinstvenog dokumenta (Posebni enološki postupci).

Pjenušavo vino Ribeiro uvedeno je kao nova kategorija vinskih proizvoda, a unutar kategorije 1. utvrđene su nove vrste vina: Ribeiro Castes i Ribeiro Barrica. Stoga je potrebno definirati posebne uvjete za njihovu proizvodnju. Osim toga, utvrđeno je da vina Ribeiro Tostado moraju biti bijela ili crna i moraju se proizvoditi isključivo od glavnih sorti.

Vina Ribeiro Castes moraju se proizvoditi isključivo od glavnih sorti. Vina Ribeiro Barrica moraju biti crna ili bijela vina koja su se u bilo kojem razdoblju tijekom postupka proizvodnje skladištila u bačvama maksimalnog obujma od 600 litara i koja se isto tako isključivo dobivaju od glavnih sorti grožđa.

Osim toga, pjenušava vina moraju se proizvoditi samo od glavnih sorti grožđa upotrebom tradicionalne metode, i to u verzijama „Brut” i „Brut Nature”.

Te su promjene uvedene zato što je potrebno utvrditi specifične objektivne uvjete za ta vina, koja će na tržištu biti drugačije označena. Svim tim vinima zajedničko je to što se proizvode isključivo od glavnih sorti grožđa. Riječ je o sortama koje se tradicionalno uzgajaju na tom području. Od njih se proizvode vina u kojima jedinstvene značajke vina Ribeiro najbolje dolaze do izražaja.

2.7. Promjene u postupcima proizvodnje vina: povećanje najmanjeg sadržaja šećera u grožđanom moštu za kategoriju Tostados

Opis i razlozi

Izmijenjeni su odjeljak 3.d specifikacije i odjeljak 5.a jedinstvenog dokumenta (Posebni enološki postupci).

Iskustva iz prijašnjih godina i rezultati opaženi u proizvodnji vina Ribeiro Tostado pokazuju da bi bilo korisno povećati najmanji sadržaj šećera u moštu dobivenom od prosušenog grožđa sa sadašnjeg omjera od 300 grama po litri na 350.

2.8. Razvrstavanje sorti u glavne i sekundarne

Opis i razlozi

Izmijenjeni su odjeljak 6. specifikacije i odjeljak 7. jedinstvenog dokumenta.

Riječ je o jednom od glavnih novih elemenata u izmjeni specifikacije. Odnosi se na uvođenje dviju zasebnih kategorija sorti grožđa koje se mogu upotrijebiti za proizvodnju vina s oznakom izvornosti „Ribeiro”: glavne sorte i sekundarne sorte. Ta se podjela prije svega temelji na kvaliteti koju te sorte daju vinima s ovom oznake izvornosti, a ona se ocjenjuje na temelju dvaju kriterija. S jedne se strane prosuđuje isključivo tehnička kvaliteta, a s druge potencijalna raznolikost koju određene sorte grožđa daju proizvodu. Glavne su sorte autohtone sorte, koje se u klasifikaciji koju sastavlja autonomna zajednica Galicija uvijek ubrajaju u preporučene sorte. Ta klasifikacija glasi ovako:

— glavne sorte: crne: Caíño tinto, Caíño bravo, Caíño longo, Ferrón, Sousón, Mencía i Brancellao, bijele: Treixadura, Torrontés, Godello, Lado, Caíño blanco, Loureira i Albariño,

— sekundarne sorte: crne: Garnacha tintorera i Tempranillo bijeli: Palomino i Albillo. Vina koja pripadaju vrsti Castes i ona s oznakom „Barrica” moraju se proizvoditi isključivo od glavnih sorti, što vrijedi i za kvalitetna pjenušava vina i prirodno slatka vina (Tostado).

2.9. Uključivanje i uklanjanje sorti

Opis i razlozi

Izmijenjeni su odjeljak 6. specifikacije i odjeljak 7. jedinstvenog dokumenta.

Predlaže se dodavanje bijelih sorti Lado i Caíño blanco u skupinu glavnih sorti i uklanjanje bijele sorte Macabeo.

Te su promjene objašnjene u nastavku.

— Lado (dodana) Lado je sorta koju preporučuje autonomna zajednica Galicija u skladu sa španjolskim zakonodavstvom. To je autohtona sorta sa zemljopisnog područja na kojem se proizvode vina s oznakom izvornosti „Ribeiro”. Ta se sorta nesumnjivo sve više uzgaja i u tom se kraju upotrebljava više nego na bilo kojem drugom području proizvodnje. Savršeno je prilagođena lokalnim poljoprivrednim i klimatskim uvjetima, ali i tradicionalnim sustavima uzgoja u tom okrugu. Vinima tog područja daje kvalitetu i raznolikost karaktera, zbog čega je bilo neophodno odobriti njezinu upotrebu.

— Caíño blanco (dodana) I tu sortu preporučuje autonomna zajednica Galicija u skladu sa španjolskim zakonodavstvom. Već se nekoliko desetljeća postupno uvodi na područje obuhvaćeno oznakom „Ribeiro”, većinom iz predjela koji graniče s područjem obuhvaćenim oznakom izvornosti „Rías Baixas”, na kojem je već uvrštena u propise. Njezin je utjecaj u početku bio ograničen, baš kao i potražnja vinogradara i proizvođača, stoga se nije smatralo da je treba uključiti u propise kojima se uređuje ova oznaka izvornosti. Međutim, dobro se prilagodila lokalnim poljoprivrednim i klimatskim uvjetima, ali i tradicionalnim sustavima uzgoja s tog područja. Zbog toga se, ali i zbog pozitivnog doprinosa kvaliteti vina u kojima je prisutna, u tom sektoru postupno počelo tražiti da se uključi u propise kako bi se mogla upotrebljavati u proizvodnji vina koja su zaštićena oznakom izvornosti „Ribeiro”.

— Macabeo (uklonjena) Ova je sorta prisutna u propisima za oznaku izvornosti „Ribeiro” još od prve verzije iz 1957. No sada je očito da nije tipična za to područje, ni u proizvodnji ni u pogledu dodavanja kvalitete i karaktera vinima koja su zaštićena oznakom izvornosti. Stoga se predlaže njezino uklanjanje iz proizvodnje vina s oznakom izvornosti „Ribeiro”.

2.10. Nove mjere za poboljšanje provjera

Opis i razlozi

Izmijenjen je odjeljak 8.b.3. specifikacije. Time se ne mijenja jedinstveni dokument.

Registrirani objekti moraju biti neovisni i ne smiju biti u neposrednoj blizini neregistriranih objekata, s kojima mogu biti povezani isključivo javnim cestama. Nadalje, jednom mjesečno moraju prijaviti sve isporuke i otpreme vina.

JEDINSTVENI DOKUMENT

1. Naziv proizvoda

„Ribeiro”

2. Vrsta oznake zemljopisnog podrijetla

Zaštićena oznaka izvornosti

3. Kategorije proizvoda od vinove loze

1. Vino

5. Kvalitetno pjenušavo vino

15. Vino od prosušenog grožđa

4. Opis vina

Ribeiro Castes i Ribeiro (bijela)

Vizualni izgled vina

Prozirno s nijansama u rasponu od blijedožute do zlatne i primjesama u rasponu od zelene do zlatne, ovisno o starosti i metodi proizvodnje.

Aromatska svojstva vina

Čisti i istaknuti mirisi, u kojima se naziru neki od sljedećih deskriptora: zrelo voće i svježe voće, cvijeće, med, aromatično bilje, biljke i balzami. Vina kategorije Castes odlikuju se većom kompleksnošću i srednje visokim intenzitetom.

Karakteristični okusi

Svježi i uravnoteženi uz besprijekoran, trajan završni okus. Vina kategorije Castes imaju bolju strukturu, volumen, okus, ekstrakt i završni okus.

* Ako nisu utvrđena ograničenja, mora se poštovati primjenjivo zakonodavstvo EU-a.

* Najmanja stvarna alkoholna jakost vina „Castes blancos”: 11 % vol.

* Vina koja su dozrijevala u drvenim bačvama dulje od tri mjeseca i koja su stara manje od jedne godine moraju imati najveći sadržaj hlapljivih kiselina od 0,85 grama po litri (14,17 miliekvivalenata po litri (meq/l)). Ako su takva vina dozrijevala dulje od jedne godine, ta količina mora iznositi 0,9 grama po litri (15 meq/l), uz dodatnih 0,06 grama po litri (1 meq/l) za svaki stupanj alkoholne jakosti iznad 11 % volumena. Ograničenja utvrđena u primjenjivom zakonodavstvu koje je na snazi ne smiju se ni u kojem slučaju premašiti.

Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) 9,5 Najmanji ukupni sadržaj kiselosti 4 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 13,3 Najveći ukupni sadržaj sumporova dioksida (u miligramima po litri) 200

Ribeiro Castes i Ribeiro (crno)

Vizualni izgled vina

Prozirno i srednje visokog intenziteta boje s nijansama u rasponu od ljubičaste do crvene boje trešnje i primjesama u rasponu od ljubičaste do boje terakote, ovisno o starosti i metodi proizvodnje.

Aromatska svojstva vina

Čisti i istaknuti mirisi, u kojima se naziru neki od sljedećih deskriptora: crveno i tamno voće, zrelo i svježe, cvijeće, aromatično bilje, mliječni proizvodi, biljke i balzami. Vina kategorije Castes odlikuju se većom kompleksnošću i srednje visokim intenzitetom.

Karakteristični okusi

Svježi, uravnoteženi, uz srednje visoku taninsku strukturu i besprijekoran, trajan završni okus. Vina kategorije Castes imaju veću finoću tanina i bolji volumen, okus, ekstrakt i završni okus.

* Ako nisu utvrđena ograničenja, mora se poštovati primjenjivo zakonodavstvo EU-a.

* Najmanja stvarna alkoholna jakost vina „Castes tintos”: 11 % vol.

* Vina koja su dozrijevala u drvenim bačvama dulje od tri mjeseca i koja su stara manje od jedne godine moraju imati najveći sadržaj hlapljivih kiselina od 0,85 grama po litri (14,17 miliekvivalenata po litri (meq/l)). Ako su takva vina dozrijevala dulje od jedne godine, ta količina mora iznositi 0,9 grama po litri (15 meq/l), uz dodatnih 0,06 grama po litri (1 meq/l) za svaki stupanj alkoholne jakosti iznad 11 % volumena. Ograničenja utvrđena u primjenjivom zakonodavstvu koje je na snazi ne smiju se ni u kojem slučaju premašiti.

Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) 9,5 Najmanji ukupni sadržaj kiselosti 4 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 13,3 Najveći ukupni sadržaj sumporova dioksida (u miligramima po litri) 150

Ribeiro Barrica (bijelo)

Vizualni izgled vina

Prozirno s nijansama u rasponu od blijedožute do zlatne i primjesama u rasponu od zelene do zlatne, ovisno o starosti i metodi proizvodnje.

Aromatska svojstva vina

Aromatski složeno s čistim, istaknutim mirisima i ravnotežom drvenastog aromatskog sastojka, uz srednje visoki intenzitet i neke od sljedećih deskriptora: zrelo voće, svježe voće, sušeno voće, cvijeće, med, džem, aromatično bilje, biljke, balzami, začini, mirisi tostiranja i pečenja.

Karakteristični okusi

Svježi, uravnoteženi i intenzivni, zaokruženi, uz ekstrakt, dobru strukturu i volumen te besprijekoran i trajan završni okus iznimne duljine.

* Ako nisu utvrđena ograničenja, mora se poštovati primjenjivo zakonodavstvo EU-a.

* Vina koja su dozrijevala u drvenim bačvama dulje od tri mjeseca i koja su stara manje od jedne godine moraju imati najveći sadržaj hlapljivih kiselina od 0,85 grama po litri (14,17 miliekvivalenata po litri (meq/l)). Ako su takva vina dozrijevala dulje od jedne godine, ta količina mora iznositi 0,9 grama po litri (15 meq/l), uz dodatnih 0,06 grama po litri (1 meq/l) za svaki stupanj alkoholne jakosti iznad 11 % volumena. Ograničenja utvrđena u primjenjivom zakonodavstvu koje je na snazi ne smiju se ni u kojem slučaju premašiti.

Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) 12 Najmanji ukupni sadržaj kiselosti 4 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 13,3 Najveći ukupni sadržaj sumporova dioksida (u miligramima po litri) 200

Ribeiro Barrica (crno)

Vizualni izgled vina

Prozirno i srednje visokog intenziteta boje s nijansama u rasponu od ljubičaste do crvene boje trešnje i primjesama u rasponu od ljubičaste do boje terakote, ovisno o starosti i metodi proizvodnje.

Aromatska svojstva vina

Aromatski složeno s čistim, istaknutim mirisima i ravnotežom drvenastog aromatskog sastojka, uz srednje visoki intenzitet i neke od sljedećih deskriptora: zrelo i svježe crveno i tamno voće, sušeno voće, cvijeće, džem, aromatično bilje, biljke, mliječni proizvodi, balzami, začini, mirisi tostiranja, prženja i pečenja.

Karakteristični okusi

Svježi, uravnoteženi i intenzivni, zaokruženi, uz ekstrakt, dobru strukturu i volumen te besprijekoran i trajan završni okus iznimne duljine.

* Ako nisu utvrđena ograničenja, mora se poštovati primjenjivo zakonodavstvo EU-a.

* Vina koja su dozrijevala u drvenim bačvama dulje od tri mjeseca i koja su stara manje od jedne godine moraju imati najveći sadržaj hlapljivih kiselina od 0,85 grama po litri (14,17 miliekvivalenata po litri (meq/l)). Ako su takva vina dozrijevala dulje od jedne godine, ta količina mora iznositi 0,9 grama po litri (15 meq/l), uz dodatnih 0,06 grama po litri (1 meq/l) za svaki stupanj alkoholne jakosti iznad 11 % volumena. Ograničenja utvrđena u primjenjivom zakonodavstvu koje je na snazi ne smiju se ni u kojem slučaju premašiti.

Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) 12 Najmanji ukupni sadržaj kiselosti 4 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 13,3 Najveći ukupni sadržaj sumporova dioksida (u miligramima po litri) 150

Ribeiro Espumoso (bijelo i rosé)

Vizualni izgled vina

Prozirno s finim, postojanim mjehurićima i nijansama u rasponu od blijedožute do zlatne (pjenušava bijela vina) i od ružičaste boje maline do narančasto-ružičaste (pjenušava rosé vina). Primjese variraju od zelenih do zlatnih nijansi (pjenušava bijela vina) i od ljubičastih do narančastih nijansi (pjenušava rosé vina), ovisno o starosti i metodi proizvodnje.

Aromatska svojstva vina

Aromatski složeno s čistim, istaknutim mirisima, uz srednje visoki intenzitet i neke od sljedećih deskriptora: zrelo voće, svježe voće, sušeno voće, kvasac, krušne mrvice, pekarski proizvodi, cvijeće, med, džem, aromatično bilje, biljke, balzami, začini i mirisi tostiranja.

Karakteristični okusi

Svježi, uravnoteženi i intenzivni, zaokruženi, uz ekstrakt, srednje visoku strukturu i volumen; mjehurići su fini, postojani, ugodni, mekani i kremasti, a završni okus besprijekoran, trajan i srednji do dugačak.

* Ako nisu utvrđena ograničenja, mora se poštovati primjenjivo zakonodavstvo EU-a.

Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) 10 Najmanji ukupni sadržaj kiselosti 5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 16,7 Najveći ukupni sadržaj sumporova dioksida (u miligramima po litri) 185

Ribeiro Tostado (bijelo i crno)

Vizualni izgled vina

Prozirno s nijansama u rasponu od jantarno žute do boje mahagonija i primjesama u rasponu od zlatne do boje kestena. U crnim se vinima mogu razviti svjetlije crvene nijanse ovisno o njihovoj starosti i metodi proizvodnje.

Aromatska svojstva vina

Aromatski složeno s čistim, istaknutim mirisima, uz srednje visoki intenzitet i neke od sljedećih deskriptora: zrelo voće, prosušeno voće, ušećereno voće, sušeno voće, med, aromatično bilje, začini, balzami, uz mirise tostiranja, prženja i pečenja i tvrdog drva.

Karakteristični okusi

Slatki i uravnoteženi, uz suptilnu svježinu, intenzivni, visokog volumena uz uljasti karakter, ali i uz ekstrakt, dobru zaokruženost i besprijekoran trajan završni okus koji je veoma intenzivan i dugačak.

* Ako nisu utvrđena ograničenja, mora se poštovati primjenjivo zakonodavstvo EU-a.

* Najveći sadržaj sumpora: 200 mg/l za crna i 250 mg/l za bijela vina.

Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) 13 Najmanji ukupni sadržaj kiselosti Najveći sadržaj hlapljivih kiselina (u miliekvivalentima po litri) 35 Najveći ukupni sadržaj sumporova dioksida (u miligramima po litri)

5. Postupci proizvodnje vina

a. Osnovni enološki postupci

Poseban enološki postupak

— Bijela i crna vina Prinos pri ekstrakciji ne bi smio premašiti 72 litre na svakih 100 kg grožđa za vina proizvedena od glavnih sorti grožđa: Ribeiro Castes, Ribeiro Barrica i Ribeiro Espumoso. Za druga vina ta brojka iznosi 74 litre vina na svakih 100 kg grožđa. Vina Ribeiro Castes moraju se proizvoditi isključivo od glavnih sorti. Vina Ribeiro Barrica moraju biti crna ili bijela vina koja su se u bilo kojem razdoblju tijekom postupka proizvodnje skladištila u bačvama maksimalnog obujma od 600 litara i koja se dobivaju isključivo od glavnih sorti grožđa.

— Pjenušavo vino Proizvodi se isključivo od glavnih sorti grožđa upotrebom tradicionalne metode, i to u verzijama „Brut” i „Brut Nature”.

— Tostado Proizvodi se isključivo od glavnih crnih ili bijelih sorti. Primjenjuje se postupak prirodnog prosušivanja grožđa u prekrivenim prostorima s odgovarajućim elementima kako bi se omogućilo pravilno sušenje uz prirodnu ventilaciju. Vrijeme prosušivanja iznosi najmanje tri mjeseca. Grožđani mošt mora sadržavati najmanje 350 grama šećera po litri. Najveći prinos mora iznositi 40 litara vina na svakih 100 kg prosušenog grožđa. Mora dozrijevati u bačvama od hrastova ili trešnjina drveta na način da se osigura da ukupno vrijeme dodira s drvetom nije kraće šest mjeseci. To prema potrebi uključuje i preokretanje tijekom procesa fermentacije. Postupak dozrijevanja u boci ne smije biti kraći od tri mjeseca.

Postupak uzgoja

Novi će nasadi imati najmanju gustoću od 3 000 trsova po hektaru.

Tijekom godišnje rezidbe primjenjuju se rezidba Guyot, rezidba u obliku kordonca, račvasta rezidba ili na reznike.

U sustavima uzgoja upotrebljavaju se nasloni ili kolci.

b. Najveći prinosi

Glavne sorte bijelog grožđa za Castes, Barrica i Espumoso

13 000 kg grožđa po hektaru

Glavne sorte bijelog grožđa za Castes, Barrica i Espumoso

93,6 hektolitara po hektaru

Glavne sorte bijelog grožđa za Tostado

13 000 kg grožđa po hektaru

Glavne sorte bijelog grožđa za Tostado

52 hektolitra po hektaru

Glavne sorte crnog grožđa za Tostado

12 000 kg grožđa po hektaru

Glavne sorte crnog grožđa za Tostado

48 hektolitara po hektaru

Glavne sorte bijelog i crnog grožđa za vina koja nisu prethodno navedena

19 000 kg grožđa po hektaru

Glavne sorte bijelog i crnog grožđa za vina koja nisu prethodno navedena

140,6 hektolitara po hektaru

Sekundarne sorte

19 000 kg grožđa po hektaru

Sekundarne sorte

140,6 hektolitara po hektaru

6. Razgraničeno zemljopisno područje

Područje proizvodnje vina koja su obuhvaćena oznakom izvornosti „Ribeiro” obuhvaća zemljišta unutar sljedećih općina i područja: općine Ribadavia, Arnoia, Castrelo de Miño, Carballeda de Avia, Leiro, Cenlle, Beade, Punxín i Cortegada; župe Banga, Cabanelas i O Barón, općinu O Carballiño; župe Pazos de Arenteiro, Albarellos, Laxas, Cameixa i Moldes u općini Boborás; područja Santa Cruz de Arrabaldo i Untes u općini Ourense; područja Puga, A Eirexa de Puga, O Olivar, selo Feá y Celeirón i župa Alongos u općini Toén te selo A Touza u općini San Amaro.

Sve se te općine nalaze u provinciji Ourense u autonomnoj zajednici Galiciji.

7. Glavne sorte vinove loze

FERRÓN

ALBARIÑO

MENCÍA

BRANCELLAO

CAÍÑO BLANCO

CAÍÑO BRAVO

TREIXADURA

CAÍÑO TINTO

SOUSÓN

TORRONTÉS

GODELLO

LADO

LOUREIRA – LOUREIRO BLANCO

CAÍÑO LONGO

8. Opis povezanosti

Vino

Okrug se nalazi na području koje je poznato kao prijelazna klimatska zona Galicije na koju utječe kombinacija zaklona koji pružaju okolne planine i blizine Atlantskog oceana. Klima je umjerena i sredozemna s atlantskim utjecajem koji ublažavaju planinski lanci smješteni zapadno od okruga, koji ga štite od oluja koje s mora dopiru u unutrašnjost. U važne značajke ubrajaju se znatne razlike između dnevnih i noćnih temperatura, niske razine padalina nakon oprašivanja, neobrađena zemljišta, većinom granitna, s niskim poljskim vodnim kapacitetom, i strmi planinski teren.

Okrug gotovo da i nije pogodan za vinogradarstvo. Grožđe ne dozrijeva lako, a potrebnu alkoholnu zrelost postiže istodobno s fenolnom zrelošću. Zbog toga zadržava uravnoteženu svježinu koju duguje prirodnoj kiselosti i većoj količini vinske kiseline u odnosu na maleinsku. Blago kontinentalna priroda tog područja i prevladavajuće zračne struje stvaraju znatne razlike između dnevnih i noćnih temperatura. To pogoduje sporom dozrijevanju, čime se pojačavaju prirodna svježina i aroma.

Proizvođači su iskoristili brdovit teren u tom okrugu tako što su zasadili vinograde na obroncima s najpovoljnijom orijentacijom. Na mnogim su mjestima gradili terase kako bi se lakše brinuli o trsovima i povećali dubinu tla, pa je tako nastao krajolik u kojem su ljudske intervencije i više nego očite. Proizvođači su na taj način osigurali da biljke dobiju dovoljno sunčeve svjetlosti i tako stvore dovoljno šećera za proizvodnju vina s dobrim sadržajem alkohola. To područje, kao što je već navedeno, gotovo da i nije pogodno za vinogradarstvo.

Idući ključni aspekt povezanosti između tih vina i područja odnosi se na dostupne sorte grožđa. Većinom su to sorte koje se tradicionalno uzgajaju u tom okrugu, no koje se rijetko mogu pronaći na drugim vinogradarskim područjima. Među njima se ističe bijela sorta Treixadura, najreprezentativnija i najčešće uzgajana sorta na tom zemljopisnom području. Te su sorte u potpunosti prilagođene okolišu i nastale su zahvaljujući odabirima koje su tijekom vremena provodili proizvođači. Zahvaljujući uvjetima koji vladaju u okrugu od tih se sorti, a posebno od Treixadure, proizvode vina koja su veoma aromatična i voćna s cvjetnim notama. Sadržaj alkohola ublažava kiselost, što rezultira svježim i uravnoteženim vinima.

Kvalitetno pjenušavo vino

Kvalitetna pjenušava vina obuhvaćena oznakom izvornosti „Ribeiro” proizvode se tradicionalnom metodom. Njihova su svojstva blisko povezana sa specifičnim uvjetima okoliša i upotrijebljenim sortama grožđa.

U tom okolišu vlada umjerena klima sa sredozemnim značajkama i atlantskim utjecajem. Odlikuje se znatnom razlikom između dnevnih i noćnih temperatura i niskim razinama padalina nakon oprašivanja. Tla imaju niski poljski vodni kapacitet i okružena su planinskim terenom. To je područje na kojem se vinogradarstvo razvilo u ograničavajućim uvjetima i grožđe ne dozrijeva lako. Zbog toga su vinogradari iskoristili brdovit teren područja tako što su zasadili vinograde na obroncima s najviše sunčeve svjetlosti. Razlika između dnevnih i noćnih temperatura pogoduje sporom dozrijevanju plodova. To pojačava prirodnu svježinu i aromu tih pjenušavih vina.

Sve sorte grožđa koje se upotrebljavaju autohtone su i prilagođene specifičnim uvjetima okoliša koji vladaju u okrugu. Rezultat su postupka odabira koji su tijekom mnogih godina provodili proizvođači s tog područja. Među njima se ističe sorta Treixadura, koja se najčešće uzgaja. No sorte Loureiro i Albariño isto su tako veoma pogodne za proizvodnju tih vina. Zbog uvjeta tla i klime u okrugu grožđe tih sorti može se rano brati, odmah nakon postizanja odgovarajuće ravnoteže šećera i kiselosti. To znači da se grožđe bere u trenutku kada ima umjeren sadržaj šećera i odgovarajuću razinu kiselosti. Time se omogućava proizvodnja uravnoteženih baznih vina koja nemaju prekomjernu alkoholnu jakost, ali su vrlo aromatična. Praksa ranije berbe radi ublažavanja alkoholne jakosti baznog vina dovela bi u drugim, susjednim vinogradarskim područjima do povećane kiselosti, što ovdje nije slučaj. To bi se prvenstveno dogodilo zbog prekomjerne količine maleinske kiseline koja bi umanjila kvalitetu proizvedenog vina.

Te su sorte veoma vrijedno genetsko nasljeđe. Iz njega proizlazi jedinstvena kvaliteta različitih vrsta vina iz tog okruga, a posebno pjenušavih vina koja su vrlo aromatična i voćna.

Vino od prosušenog grožđa („Tostados”)

Tostado del Ribeiro vino je koje se proizvodi od prosušenog grožđa. Njegova specifična svojstva rezultat su sirovina koje se upotrebljavaju u proizvodnji, ali i prirodnih uvjeta okoliša i posebne metode proizvodnje, koja je nastala zahvaljujući znanju i iskustvu lokalnih proizvođača.

Sirovinu čine autohtone sorte grožđa s tog područja koje su prilagođene specifičnim uvjetima okoliša. Među njima se ističe Treixadura, najčešće uzgajana i najprepoznatljivija sorta.

U okolišu vlada umjerena klima sa sredozemnim značajkama i atlantskim utjecajem. Odlikuje se znatnom razlikom između dnevnih i noćnih temperatura i niskim razinama padalina nakon oprašivanja. Neobrađena tla imaju niski poljski vodni kapacitet i okružena su planinskim terenom. Vinova loza uzgaja se na obroncima s najviše sunčeve svjetlosti kako bi se omogućilo pravilno dozrijevanje.

Područje gotovo da i nije pogodno za vinogradarstvo te nije lako postići pravilno dozrijevanje trsova. Dozrijevanje je moguće samo zato što se upotrebljavaju sorte grožđa prilagođene tom području koje se uzgajaju u pažljivo orijentiranim parcelama. Zbog toga je to vino toliko posebno. Vrlo je slatko i potječe s područja čiji prirodni uvjeti okoliša inače ne bi omogućili njegovu proizvodnju.

No ona se provodi zahvaljujući metodama proizvodnje koje su tijekom vremena razvili lokalni proizvođači. Nakon berbe grožđa proizvođači grozdove izlažu složenom procesu dozrijevanja u prekrivenim prostorima s prirodnom ventilacijom. Sorta Treixadura iznimno je pogodna za prosušivanje zato što ima deblju i otporniju kožicu u odnosu na druge sorte. Zbog toga je bolje prilagođena prirodnom procesu prosušivanja.

Osim toga, klima tog okruga ima suše jeseni nego što bi se očekivalo s obzirom na blizinu Atlantskog oceana. To je rezultat zaštitne barijere koju čine planine koje ga omeđuju sa zapadne strane. Ti uvjeti pogoduju procesu prosušivanja. Grožđe se ne izlaže prekomjerno visokim razinama relativne vlažnosti, koje bi one usporile prirodni proces dehidracije i povećale rizik od kriptogamnih bolesti. Osim toga, jesenske su temperature obično umjerene, što pogoduje procesu sušenja. Okruzi koji se nalaze bliže unutrašnjosti imaju prednost u pogledu niže vlažnosti okoline. Međutim, to ima i nepovoljan utjecaj zato što bi niske temperature mogle otežati prirodno sušenje.

Rezultat tog postupka slatko je i uravnoteženo vino s ukupnim sadržajem šećera višim od 120 grama po litri, što je veoma tipično za vinogradarsku kulturu tog okruga. Iznimno je cijenjeno, skupo za proizvodnju i uživa izvrstan ugled.

9. Osnovni dodatni uvjeti

Pravni okvir:

Nacionalno zakonodavstvo

Vrsta dodatnog uvjeta:

Pakiranje unutar razgraničenog zemljopisnog područja

Opis uvjeta

Prijevoz i punjenje u boce izvan proizvodnog područja mogu utjecati na kvalitetu vina, primjerice može doći do redukcijsko-oksidacijske reakcije, promjene temperature itd. Rizik se povećava s udaljenošću. Punjenje u boce na području podrijetla omogućava očuvanje značajki i kvalitete proizvoda. Zbog toga, ali i zbog iskustva i temeljitog poznavanja specifičnih kvaliteta tih vina, koje se u vinarijama u kojima se proizvodi vino s oznakom izvornosti „Ribeiro” prikupljalo godinama, nužno je puniti vino u boce na području podrijetla. Time su čuvaju sva fizikalna, kemijska i organoleptička svojstva tih vina.

Pravni okvir:

Nacionalno zakonodavstvo

Vrsta dodatnog uvjeta:

Dodatne odredbe u pogledu označivanja

Opis uvjeta

Etikete vina u bocama moraju uključivati logotip i naziv oznake izvornosti.

Za vina obuhvaćena oznakom izvornosti „Ribeiro” koja se proizvode od glavnih sorti dopušteno je uključiti sljedeće termine na etiketi, pakiranju i reklamnim materijalima: „Castes”, „Barrica”, „Espumoso” i „Tostado”, ovisno o kategoriji.

Na etiketi vina koja ne pripadaju kategorijama „Castes”, „Barrica”, „Espumoso” ili „Tostado” ne smiju se upotrebljavati termini „caste” i „autóctonas” ni naziv neke od glavnih sorti. Slično tomu, nije dopuštena upotreba bilo kojeg drugog termina kojim bi se potrošačima mogle pružiti pogrešne informacije o svojstvima vina, a posebno termina koji bi mogli izazvati nejasnoće u vezi s kategorijama Ribeiro Castes, Ribeiro Barrica, Ribeiro Espumoso i Ribeiro Tostado.

Godina berbe mora se nalaziti na etiketi vina koja pripadaju kategorijama Castes i Barrica.

Pakiranje bi trebalo uključivati numerirane naljepnice s jamstvom ili prednje/stražnje etikete koje izdaje Regulatorni odbor. Moraju se lijepiti u odgovarajućoj vinariji.

Poveznica na specifikaciju proizvoda

https://mediorural.xunta.gal/fileadmin/arquivos/alimentacion/produtos_calidade/2019/DOP_RIBEIRO_Pliego_Condiciones_octubre_2019_definitivo-C.pdf

(1) SL L 347, 20.12.2013., str. 671.